Együtt kapcsolunk! – WWF Föld Órája 2019 | National Geographic
Együtt kapcsolunk! – WWF Föld Órája 2019
#Föld Órája#fennterthatóság
A magunk módján mindannyian tehetünk környezetünkért, és ezt büszkén meg is mutatható a közösségi médiában. 2019-ben Budapest fényeinek lekapcsolása élőben megtekinthető a Facebookon.
A WWF Föld Órája rendezvénye idén március 30-án 20:30 és 21:30 között lesz – az emberek jelentős részének azonban már nem csak ez az egy óra számít. Hiszen tudjuk, hogy a 60 perc sötétség szimbolikus: felhívja a figyelmet arra, hogy itt az ideje mindenkinek környezettudatos döntéseket hoznia életében.
A kihíváshoz még mindig lehet csatlakozni, és így részt vehet a sorsoláson, ahol a Föld Órája hazai partnere, a Lumenet jóvoltából energiatakarékosfényforrás-csomagokat lehet majd nyerni (részletek a foldoraja.hu weboldalon).
Március 30-án 20:30-kor, a Föld Óráján Budapest fényei is kihunynak. A hivatalos lekapcsolást egy dunai hajóról közvetíti élőben a WWF Magyarország Facebook oldalán, amelynek így bárki részese lehet. A ceremóniát megelőzően Antal Alexa, a WWF Magyarország kommunikációs vezetője megismerteti a résztvevőkkel a Föld Órája történetét és a bolygó egészségi állapotát, majd egy kerekasztal-beszélgetés során megvitatják, hogy milyen pszichológiai gátak állnak a fenntartható életmód útjába, és mit lehet tenni ez ellen. A beszélgetésen jelen lesz Dr. Purebl György pszichiáter egyetemi docens, a Semmelweis Egyetem Magatartástudományi Intézet igazgatóhelyettese, Szabó Eszter, a Felelős Gasztrohős kommunikációs vezetője, Kump Edina környezetkutató és hulladékcsökkentési szakértő, a Hulladékmentes.hu alapítója, valamint Sipos Katalin, a WWF Magyarország igazgatója.
Pekingtől Bogotáig, Új-Delhitől Nairobiig számos országban vonják be a helyieket a Föld Órája akcióba. Bhutánban például az iskolákat buzdították arra, hogy támogassák a tanulók fenntartható életmóddal kapcsolatos kreatív és újító elképzeléseit. A helyi WWF kihívást indított, a nyertes iskola pedig lehetőséget kapott egy klímatudományi központ és időjárás-állomás létrehozására, hogy ez is hozzájáruljon a neveléshez és a fiatalok érzékenyítéséhez az éghajlatváltozással kapcsolatban.